पाक खदान विस्फोट, मृतकों की संख्या 45 हुई  
पाकिस्तान के दक्षिणी-पश्चिमी प्रांत बलूचिस्तान की एक कोयला खदान में रविवार के विस्फोट में मरने वालों की संख्या सोमवार को बढ़कर 45 हो गई।
पाकिस्तान के दक्षिणी-पश्चिमी प्रांत बलूचिस्तान की एक कोयला खदान में रविवार के विस्फोट में मरने वालों की संख्या सोमवार को बढ़कर 45 हो गई। एक मंत्री ने बताया कि खदान में अब किसी के जीवित बचने की सम्भावना धूमिल हो गई है।   बलूचिस्तान के सोरेंज क्षेत्र में 'पाकिस्तान मिनरल डेवलपमेंट कार्पोरेशन' की खदान में हादसे के समय 52 खनिक मौजूद थे। बहुत से खनिक अब तक जमीन में अब तक 200-1000 फुट की गहराई में खदान के विभिन्न स्तरों पर फंसे हुए हैं।   समाचार पत्र 'डॉन न्यूज' के अनुसार प्रांतीय सिंचाई मंत्री असलम बिजेंजो ने कहा, "खदान विस्फोट में 45 खनिकों की मौत हो चुकी है। अभी तक 25 शव निकाले जा चुके हैं।"   अधिकारियों ने बताया कि खनिकों के जीवित बचने की सम्भावनाएं बहुत कम हैं। खदान में आग लगने की वजह से वहां उपलब्ध ऑक्सीजन समाप्त हो गई है।  रिपोर्ट के अनुसार इस इलाके में मौजूदा खदानों के मुख्य निरीक्षक मोहम्मद इफ्तिखार ने बताया कि ठेकेदार से दो हफ्ते पहले ही खदान को बंद करने को कहा था क्योंकि भीतर अत्यधिक मात्रा में मिथेन गैस एकत्रित हो गई थी, लेकिन इस चेतावनी की अनदेशी की गई।